કોહલીએ ધોનીનો રેકોર્ડ તોડ્યો, ટેસ્ટમાં સૌથી સફળ કેપ્ટન બન્યો | નવગુજરાત સમય
ભારતે વેસ્ટ ઈન્ડિઝ સામેની બીજી ટેસ્ટ 257 રનથી જીતી વ્હાઈટ વોશ કર્યો
એજન્સી, જમૈકા
ભારતીય ક્રિકેટ ટીમે વેસ્ટ ઈન્ડિઝને જમૈકા ખાતે બીજી ટેસ્ટ મેચમાં 257 રને હરાવીને બે ટેસ્ટની શ્રેણી 2-0થી જીતી લીધી હતી. આ સાથે જ કેરેબિયન્સનો ઘરઆંગણે ટેસ્ટ સીરિઝમાં વ્હાઈટ વોશ થયો હતો. ભારતે પ્રથમ ટેસ્ટ 318 રને જીતી હતી. વિરાટ કોહલીના સુકાનીપદ હેઠળ ભારતનો આ 28મો ટેસ્ટ ટેસ્ટ વિજય રહ્યો છે. આ સાથે જ કોહલીએ ધોનીનો રેકોર્ડ તોડ્યો છે. વિરાટ કોહલી ભારતનો સૌથી સફળ ટેસ્ટ કેપ્ટન બનીગ યો છે. તેણે એમએસ ધોનીના 27 ટેસ્ટ વિજયનો રેકોર્ડ તોડી નાંખ્યો છે.
ભારતીય ટીમે વેસ્ટ ઈન્ડિઝ સામે ચોથી ઈનિંગ્સમા 468 રનનો લક્ષ્યાંક આપ્યો હતો, પરંતુ મેચના ચોથા દિવસે બીજા સેશનમાં જ વેસ્ટ ઈન્ડિઝની ટીમ 210 રનમાં પેવેલિયન ભેગી થઈ ગઈ હતી. ભારતે પ્રથમ ઈનિંગમાં 416 રન કર્યા હતા ત્યારબાદ જસપ્રિત બુમરાહની ઘાતક બોલિંગ અને હેટ્રિકની મદદથી વેસ્ટ ઈન્ડિઝની ટીમ પ્રથમ ઈનિંગમાં 117 રને ઓલ આઉટ થઈ ગઈ હતી. 299 રનની લીડ છતા કોહલીએ ફોલોઓન ના આપ્યું અને બીજી ઈનિંગમાં બેટિંગ કરવાનો નિર્ણય કર્યો હતો. બીજી ઈનિંગ ભારતે ચાર વિકેટે 168 રન બનાવીને ડિક્લેર કરી હતી.
વેસ્ટ ઈન્ડિઝ સામેના વિજય બાદ કોહલીએ જણાવ્યું કે આ રેકોર્ડ ટીમના પ્રયાસ વગર અધુરો હતો. તેણે ભારતીય બોલર્સના ખૂબ વખાણ કર્યા. કોહલીએ 48મી ટેસ્ટ મેચમાં આ જીત મેળવી હતી. ધોનીએ 60 મેચમાંથી 27માં વિજય પ્રાપ્ત કર્યો હતો. જ્યારે સૌરવ ગાંગલુએ 49 ટેસ્ટ પૈકી 21માં જીત મેળવી હતી. મોહમ્મદ અઝહરુદ્દીનના નેતૃત્વમાં ભારત 14 ટેસ્ટ મેચ જીત્યું હતું. કોહલીના સુકાનીપદ હેઠળ ભારત ફક્ત 10 ટેસ્ટ મેચ હાર્યું છે જ્યારે ધોનીની કેપ્ટશિપમાં 18 મેચમાં હારનો સામનો કરવો પડ્યો હતો. ભારત બહાર કોહલીની આ 13મી જીત છે. આમ કોહલી સૌથી સફળ ભારતીય કેપ્ટન બની ગયો છે. સીરિઝની પ્રથમ મેચમાં તેણે સૌરવ ગાંગુલીના 11 ટેસ્ટ વિજયનો રેકોર્ડ તોડ્યો હતો.
વનડે-માં ધોની સૌથી આગળ
વનડેમાં ધોની સૌથી વધુ સફળ‌ કેપ્ટન છે. તેણે 200માંથી 110 મેચ જીતી છે. મોહમ્મદ અઝહરુદ્દીન 90 અને સૌરવ ગાંગુલીના નેતૃત્વમાં 76 વન-ડે જીતી છે. વિરાટ કોહલીએ 80માંથી 58 મર્યાદીત ઓવરની મેચોમાં વિજય મેળવ્યો છે.